LOODUSUURIJA ESIMESED SAMMUD

**Sihtgrupp:** 6. klass

**Aeg:** sügisel (september, oktoober) ja kevadel (aprill, mai) NB! Õppeprogramm toimub välitingimustes!

**Algus:** loomaaia läänevärav (Ehitajate tee 150)

**Läbiviimise koht:** loomaaed Veskimets

**Läbiviija(d):** loomaaia loodushariduse spetsialist(id)

**Hind:** 120 eurot

**Kestus:** 2x45 min

**Grupi suurus:** kuni 32 õpilast

**Õppekeel:** eesti keel

**Seos riikliku õppekavaga**: Loodusõpetus II kooliaste: Mets elukeskkonnana.

Kultuuri- ja väärtuspädevus: Kujundatakse positiivne hoiak kõige elava ja ümbritseva suhtes, teadvustatakse loodusliku mitmekesisuse tähtsust ning selle kaitse vajadust, väärtustatakse jätkusuutlikku ja vastutustundlikku eluviisi.

Sotsiaalne ja kodanikupädevus: Õpitakse hindama inimtegevuse mõju looduskeskkonnale, teadvustatakse kohalikke ja globaalseid keskkonnaprobleeme ning leitakse neile lahendusi.

Läbivad teemad: Keskkond ja jätkusuutlik areng. Elukestev õpe ja karjääri plaanimine. Teabekeskkond. Väärtused ja kõlblus.

**Programmi lühitutvustus:** Loomaaia Veskimetsas toimuva õppeprogrammi eesmärk on tutvustada õpilastele salumetsa, sealset kooslust ja elustikku. Räägitakse Veskimetsa asukatest, taimestikust ning eluta loodusestki. Metsatunni jooksul lahendavad noored teadlasehakatised rühmades kinnistavaid uurimisülesandeid ning arutlevad saadud tulemuste üle.

**Meetodid:** õppetunnis kasutatakse avastusõppe ja probleemõppe meetodeid: õppekäik Veskimetsas, vaatlus, arutelu, rühmatöö, analüüs.

**Eesmärgid:**

* Õpilane kirjeldab metsa kui elukooslust, selgitab selle tähtsust ning kaitse vajalikkust.
* Õpilane nimetab salumetsa taimi ning loomi.
* Õpilane vastab küsimustele samblate ja samblike, Veskimetsa mullastiku ning rändrahnude kohta.
* Õpilane teab, kuidas metsas liikuda, vaadelda ja märgata elu enda ümber.
* Õpilane teadvustab loodusuurija kutse mitmekülgsust ja laadi.
* Õpilane selgitab, mis on elurikkus ja miks on see oluline.

**Õppevahendid ja –materjalid:**

sambla ja sambliku näidised, erinevate loomade väljaheidete näidised, mõõdulint, nöör, välipäevik, Veskimetsa püsinäituse kaardid, Veskimetsa püsinäituse taimemäärajad, seenemäärajad, jäljemäärajad.

**Tegevuse kirjeldus:**

1. **Sissejuhatus**

Juhendajad tutvustavad loomaaias kehtivaid reegleid ja eelolevat programmi. Õpilastelt küsitakse, kas keegi on varem käinud uurimisretkel ning arutletakse selle üle, keda/mida metsas näha võiks ning mida üks loodusuurija üldse teeb. Pööratakse tähelepanu sellele, kuidas peab metsas käituma. (15 min)

1. **Teema arendus**

Praktiline ülesanne

* Edasi suundutakse Veskimetsa õpperajale, kus alustatakse rühmaülesannet.
* Õpilased jagunevad töörühmadeks, kelle teemadeks on: linnud-loomad, taimed, kivid-mullad. Juhendajad tutvustavad ülesannet.
* Rühmadele jagatakse rajakaardid ning juhendid; osa informatsioonist tuleb otsida stendidelt, läbi tuleb viia vaatlused, katsed, praktilised ülesanded.
* Juhendaja jalutab gruppide vahel ringi, vajadusel juhendades ja suunates.
* Ülesande lõppedes tutvustavad rühmad oma uurimistööde tulemusi, mida võrreldakse ning analüüsitakse (miks just täna sellised tulemused, mis oli raske, mis kerge). (40 min)

Õppekäik

* Suundutakse Veskimetsa lühiekskursioonile, kus jälgitakse ümbruskonda ning kuulatatakse.
* Juhendaja räägib, keda/mida metsas märgata, tähele panna (ehk kuidas näha elu enda ümber). Õpilastete tähelepanu juhitakse looduse seostele ning metsale kui elukeskkonnale.
* Räägitakse bioloogilisest mitmekesisusest ning miks on vaja seda hoida. (30 min)
1. **Kokkuvõte**

Tunni lõpus arutletakse õpilastega programmil läbitud teemadel, et saada tagasisidet selle kohta, mida õpilased tunnis omandasid, mis oli nende jaoks eriti huvitav, mis meeldis vähem ning kas õppetunni eesmärgid said täidetud. (5 min)

**Tagasiside:** Õpetajal/rühma saatjal on võimalus pärast loomaaia külastust anda tagasisidet e-kirja teel.

**Info õpetajale (saatjale):** Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda <https://tallinnzoo.ee/kulastajale/kulastamiseeskirjad/>. Programmi ajal peab õpetaja aitama distsipliini hoida. Kui õppeprogrammil osalevad erivajadustega õpilased, palume sellest teada anda programmi broneerimisel.